Diari Oficial de la Generalitat Valenciana


Sumari del DOGV 10963, del 27-12-2024 (2024/13598)

DECRET LLEI 18/2024, de 23 de desembre, del Consell, pel qual es prorroga la gratuïtat temporal per a joves de les tarifes en determinats servicis públics de transport competència de la Generalitat per un període d'un mes.
------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/12/23/18/dof/vci/html**

### Dades del document

Número de DOGV
:   10335

Data del DOGV
:   27-12-2024

Secció del DOGV
:   I. DISPOSICIONS GENERALS

Número del document
:   2024/13663

CVE
:   GTPZ-L-9292-07381

Data del document
:   23-12-2024

Organisme emissor
:   Conselleria de Medi Ambient, Infraestructures i Territori

Tipus de document
:   Decret llei

Anàlisi jurídica

 Descriptors 

:   * tarifa de transport
    * política de transports
    * preu del transport
    * títol de transport

PREÀMBUL

I

Este decret llei establix la pròrroga de la gratuïtat temporal per a joves de les tarifes en els servicis públics de transport de la Generalitat per un període d'un mes, des de l'1 fins al 31 de gener de 2025.

Durant l'actual escenari econòmic inflacionista, a fi de coadjuvar a fer front a situacions de vulnerabilitat social i econòmica, fomentar l'ús del transport públic i la mobilitat sostenible, es va promulgar el Decret llei 8/2023, de 28 de juliol, del Consell, pel qual s'establixen obligacions als operadors de transport públic col·lectiu terrestre per a la gratuïtat temporal per a joves menors de 31 anys en els servicis públics de transport per carretera competència de la Generalitat, la Resolució de 14 de juliol de 2023, de la Conselleria de Política Territorial, Obres Públiques i Mobilitat, per a aplicar anàloga mesura en la xarxa de TRAM d'Alacant i en el TRAM de Castelló, i la Resolució d’11 de juliol de 2023, del Consell d'Administració d'Autoritat de Transport Metropolità de València, per a la seua aplicació en el seu àmbit de gestió, mesura la vigència de la qual va ser prorrogada en dos ocasions, per Decret llei 14/2023, de 19 de desembre, del Consell, pel qual es prorroguen les reduccions temporals de tarifes en els servicis públics de transport competència de la Generalitat en 2024 per un període de sis mesos, i es modifica l'article 51.3.c, l'apartat quart de la disposició addicional novena i la disposició transitòria vint-i-quatrena del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell, en relació amb la tramitació dels projectes territorials estratègics (PTE) i les DIC de regularització (DICR), i pel Decret llei 6/2024, de 28 de juny, del Consell, pel qual es prorroguen les reduccions temporals de tarifes en determinats servicis públics de transport que són competència de la Generalitat, per un període de sis mesos. Esta gratuïtat temporal de tarifes per a joves es va establir fins al 31 de desembre de 2024.

Actualment, encara persistix una taxa d'inflació que se situa per damunt de l'objectiu a mitjà termini del Banc Central Europeu (2 %). En concret, la inflació anual encara que ha anat descendint des del 3,2 % de gener, es va situar el mes d'octubre passat en el 2,40 % i, amb una inflació subjacent que també ha descendit en el mateix període des de 3,80 % al 2,40 %, però el descens del qual seria desitjable que es consolidara durant l'any vinent.

A més, el Ministeri de Transports i Mobilitat Sostenible recentment ha anunciat la pròxima finalització de les reduccions temporals de tarifes que es van establir amb caràcter general, a les quals també es va sumar la Comunitat Valenciana en els decrets lleis abans mencionats, que finalitzen el 31 de gener de 2025, i la seua substitució per altres reduccions temporals de tarifes dirigides a determinats col·lectius, entre ells els joves, si bé encara no s'ha concretat de quina forma es materialitzarà tal mesura, la qual cosa obri una incertesa sobre la seua duració, sobre els termes en els quals pretén implantar-se, i també sobre el termini per a fer-ho, la qual cosa podria suposar una interrupció temporal d'este benefici per als joves fins que, en el seu moment, es trobe determinat un nou marc d'ajuda.

En este context es considera oportú estendre durant un mes la gratuïtat en el transport públic per carretera per a les persones joves menors de 31 anys mentres s’aclarixen les incerteses creades respecte a la continuïtat de la mesura i el seu possible finançament per l'Estat.

En este sentit, este decret llei té per objecte la continuïtat de la gratuïtat temporal per a persones joves de les tarifes dels servicis públics de transport terrestre competència de la Generalitat durant un mes més, i també l'establiment de les oportunes compensacions a percebre pels operadors de transport pel compliment d'estes obligacions en el cas dels servicis que s'operen mitjançant una concessió.

II

Respecte a les modificacions plantejades, l’article 44 de l'Estatut d'Autonomia de la Comunitat Valenciana preceptua que el Consell, en casos d'extraordinària i urgent necessitat, podrà dictar disposicions legislatives provisionals per mitjà de decrets lleis sotmesos a debat i votació en les Corts, atenent el que s'establix en l'article 86 de la Constitució Espanyola per als decrets lleis que puga dictar el Govern d'Espanya.

En este sentit, l'extraordinària i urgent necessitat deriva:

– D'una banda, de la necessitat de prorrogar la vigència de la gratuïtat temporal per a joves en els servicis públic de transport col·lectiu de competència de la Generalitat per a adequar-ho al termini de finalització de les reduccions temporals de tarifes establides amb caràcter general, mentres l'Estat arbitre les ajudes a concedir a les comunitats autònomes per a l'establiment de reduccions temporals de tarifes per a determinats col·lectius, entre ells, els joves;

– d'altra banda, la urgència amb la qual han d'escometre's estes pròrrogues justifica l'adopció d'este decret llei del Consell, configurant-se este com l'únic instrument jurídic possible per a realitzar-les.

La Generalitat posseïx la competència exclusiva en matèria de transports terrestres, sense perjuí del que disposen els números 20 i 21 de l'apartat 1 de l'article 149 de la Constitució Espanyola, conforme al que s'establix en l'article 49.1.15 de l'Estatut d'Autonomia de la Comunitat Valenciana, aprovat per Llei orgànica 5/1982, d'1 de juliol, en relació amb el que s'establix en l'article 148.1.5 de la Constitució Espanyola, que disposa que són competència de les comunitats autònomes «Els ferrocarrils i carreteres l'itinerari dels quals transcórrega íntegrament en el territori de la comunitat autònoma i, en els mateixos termes, el transport desenrotllat per estos mitjans o per cable».

D'acord amb el que es disposa en l'article 59 de la Llei 1/2022, de 13 d'abril, de transparència i bon govern de la Comunitat Valenciana, este decret llei s'ajusta als principis de bona regulació normativa. D'igual mode, es complix amb el principi de necessitat que ha quedat plenament justificat. Igualment, es dona compliment als principis de proporcionalitat, seguretat jurídica i eficiència, destacant-se que les mesures que incorpora són congruents amb l'ordenament jurídic i incorporen la millor alternativa possible donada la situació d'excepcionalitat, en contindre la regulació necessària i imprescindible per a la consecució dels objectius prèviament esmentats.

Quant al principi de transparència, vista la urgència per a l'aprovació d'esta norma, s'exceptuen els tràmits de consulta pública i d'audiència i informació pública, de conformitat amb l'article 133.4 de la Llei 39/2015, d'1 d'octubre, del procediment administratiu de les administracions públiques.

Per tot això, i en virtut de les atribucions conferides pels articles 44.4 i 49.1.15 de l'Estatut d’Autonomia de la Comunitat Valenciana i l'article 58 de la Llei 5/1983, de 30 de desembre, del Consell, a proposta del conseller de Medi Ambient, Infraestructures i Territori, amb informe previ favorable de l'Advocacia General de la Generalitat, i amb la deliberació prèvia del Consell, en la reunió del 23 de desembre de 2024,

DECRETE

*Article 1. Objecte*

1. Constituïx l'objecte d'esta norma la prolongació en el temps de les mesures de gratuïtat temporal en el transport públic establides en el Decret llei 8/2023, de 28 de juliol, del Consell, pel qual s'establixen obligacions als operadors de transport públic col·lectiu terrestre per a la gratuïtat temporal per a joves menors de 31 anys en els servicis públics de transport per carretera competència de la Generalitat, prorrogades mitjançant el Decret llei 14/2023, de 19 de desembre, del Consell, i mitjançant el Decret llei 6/2024, de 28 de juny, del Consell.

2. Als servicis públics de transport col·lectiu gestionats per l'Autoritat de Transport Metropolità de València els resultarà d'aplicació els establits en les disposicions addicionals primera a tercera.

*Article 2. Prolongació de les mesures de gratuïtat temporal per a persones joves*

La finalització del període previst en l'article 2 del Decret llei 8/2023, de 28 de juliol, del Consell, es produirà el 31 de gener de 2025. Esta data serà presa com a referència per a la determinació, des de l'1 de gener de 2025, del disposat en la resta dels articles de la mencionada norma.

En tot cas, els concessionaris dels servicis públics de transport interurbà per carretera hauran de continuar complint fins al 31 de gener de 2025 amb les obligacions que s'establixen en el Decret llei 8/2023, de 28 de juliol, del Consell. La falta de compliment d'estes obligacions podrà comportar la pèrdua del dret a la percepció de les compensacions establides en l'article 5 d'este decret llei.

*Article 3. Finançament*

Les indemnitzacions als operadors de transport que es generen per l'aplicació del que es disposa en esta norma es finançaran a càrrec de l'aplicació pressupostària O17662085.513B00.22336, per a la qual cosa hauran d'habilitar-se les modificacions pressupostàries que corresponga.

Les necessitats de l'Autoritat de Transport Metropolità de València que es generen per aplicació del que es disposa en esta norma es finançaran a càrrec de les transferències a favor de l’ATMV en la línia X0027, aplicació pressupostària Q54396060.513B00.41074, per a la qual cosa hauran d'habilitar-se les modificacions pressupostàries que corresponga.

Les necessitats de Ferrocarrils de la Generalitat Valenciana que, si és el cas, es generen per aplicació del que es disposa en esta norma es finançaran a càrrec de les transferències a favor d'FGV en la línia X0031, aplicació pressupostària Y29099582.513B00.44458, per a la qual cosa hauran d'habilitar-se les modificacions pressupostàries que corresponga.

*Article 4. Compensació als concessionaris dels servicis públics de transport interurbà per carretera.*

1. La Generalitat haurà de compensar, amb caràcter indemnitzatori, els concessionaris de transport públic regular de viatgers per carretera d'ús general, qualsevol que siga la situació administrativa de la concessió, que efectivament apliquen les mesures establides en el present decret llei, pels menors ingressos obtinguts durant el mes de la seua aplicació, els costos d'implementació de la mesura i els costos financers en els quals pogueren haver incorregut, en els termes i condicions disposats en l'article 6 i la disposició addicional segona del Decret llei 8/2023, de 28 de juliol, del Consell, en relació amb la gratuïtat temporal per a persones joves. Als efectes, per a la gratuïtat temporal de tarifes que s'aplique a partir de l'1 de gener de 2025 es prendrà com a referència el preu habitual dels títols de transport a 31 de juliol de 2024.

2. A tal fi, mitjançant resolució de la persona titular de la direcció general competent en matèria de transport es determinarà l'obertura i el termini per a la presentació de les certificacions de la mesura prevista en el present decret llei, termini que haurà d'acabar abans que finalitze el mes de maig de 2025, i posarà a la disposició dels concessionaris els models que contindran les dades que sostenen el certificat de la reducció d'ingressos.

DISPOSICIONS ADDICIONALS

*Primera. Mesures de gratuïtat temporal per a persones joves establides en els títols d'integració emesos per l'Autoritat de Transport Metropolità de València*

1. Es disposa la gratuïtat temporal per a persones joves menors de 31 anys, fins al 31 de gener de 2025, en els termes i condicions que disposa la Resolució d'11 de juliol de 2023, de la presidenta del Consell d'Administració de l’Autoritat de Transport Metropolità de València, per la qual es modifica la Resolució de 28 de desembre de 2022, de la presidenta del Consell d'Administració de l’Autoritat de Transport Metropolità de València, per la qual s'acorda la gratuïtat o reducció total temporal del preu de venda al públic del títol SUMA Temporalitat, propietat de l’ATMV i es modifiquen les seues condicions d'ús per a joves, amb efectes des de l'1 de gener de 2025.

2. Les persones joves menors de 31 anys que hagueren obtingut el títol gratuït temporal amb anterioritat a l'entrada en vigor del present decret llei podran continuar utilitzant este títol durant la vigència d'esta.

*Segona. Mesures de gratuïtat temporal per a les persones joves en els servicis de transport públic en el TRAM de Castelló i en la xarxa del TRAM d’Alacant*

1. Es disposa la gratuïtat temporal per a persones joves menors de 31 anys, fins al 31 de gener de 2025 en els termes i condicions que disposa la Resolució de 14 de juliol de 2023, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal per als joves entre l'1 d'agost i el 31 de desembre de 2023 dels servicis de transport públic en el TRAM de Castelló i la xarxa del TRAM d'Alacant, amb efectes des de l'1 de gener de 2025.

2. Les persones joves menors de 31 anys que hagueren obtingut el títol gratuït temporal amb anterioritat a l'entrada en vigor del present decret llei podran continuar utilitzant este títol durant la vigència d'esta.

*Tercera. Increment d'expedicions en els servicis públics de transport per carretera*

Els concessionaris dels servicis públics de transport per carretera competència de la Generalitat, de conformitat amb el que s'establix en l'article 93 del Reial decret 1211/1990, de 28 de setembre, pel qual s'aprova el Reglament de la Llei d'ordenació dels transports terrestres, ajustaran la seua oferta de servici a fi d'atendre els increments de demanda que es produïsquen per l'aplicació de la mesura temporal previstes en este decret llei.

DISPOSICIÓ DEROGATÒRIA

*Única*

Queden derogades totes les disposicions d'igual o inferior rang que s'oposen al que es preveu en este decret llei.

DISPOSICIONS FINALS

*Primera. Habilitació per al desenrotllament reglamentari, aplicable al que es preveu en este decret llei*

El Consell podrà dictar totes les disposicions siguen necessàries per al desplegament, execució i compliment del que es preveu en el present decret llei. Així mateix, la persona titular de la conselleria competent en matèria de transports podrà dictar totes les actes i disposicions reglamentàries que siguen necessàries en aquells supòsits en els quals este decret llei atribuïx expressament la competència a la conselleria, conforme a la Llei 5/1983, de 30 de desembre, del Consell.

*Segona. Entrada en vigor*

Este decret llei entrarà en vigor l'endemà de la seua publicació en el Diari Oficial de la Generalitat Valenciana.

  

València, 23 de desembre de 2024

CARLOS MAZÓN GUIXOT

El president de la Generalitat

VICENTE MARTÍNEZ MUS

El conseller de Medi Ambient, Infraestructures i Territori


Còpia Permalink ELI